༈ དཔལ་རྡོ་རྗེ་སེམས་དཔའི་ཆོས་སྐོར་གྱི་བརྒྱུད་པའི་གསོལ་འདེབས་ཉེས་ལྟུང་འཁྲུད་པའི་ཁྲུས་ཆུ་ཞེས་བྱ་བ་བཞུགས་སོ།། རིགས་བརྒྱའི་སྤྱི་གཞི་དཔལ་ལྡན་རྡོ་རྗེ་སེམས། །ཀུ་ཀུ་རཱ་ཛ་སྐལ་ལྡན་རྒྱལ་པོ་ཛ། །གོ་མ་དེ་ཝི་སྒྲ་གཅན་འཛིན་བཟང་པོར། །གསོལ་བ་འདེབས་སོ་ཉེས་ལྟུང་དག་མཛད་གསོལ། །མར་མེ་མཛད་བཟང་རྡོ་རྗེ་གདན་པའི་ཞབས། །མར་པ་མི་ལ་རྗེ་བཙུན་འཛམ་གླིང་གྲགས། །ཕག་གྲུ་གླིང་དང་དཔལ་ལྡན་འབྲུག་པ་ལ། །གསོལ་བ༴ སེང་གེའི་མཚན་དགུ་རིགས་གསུམ་རྣམ་པར་འཕྲུལ། །རྒྱལ་བའི་དབང་པོ་ངག་དབང་ཆོས་ཀྱི་རྒྱལ། །ཆོས་གྲགས་ཀུན་སྤངས་རྗེ་དང་པདྨ་དཀར། །གསོལ་བ༴ ངག་དབང་བཟང་དང་དཔག་བསམ་དབང་པོའི་སྡེ། །ཀུན་དགའ་ལྷུན་གྲུབ་ཆོས་དབང་ཆོས་རྒྱལ་དཔལ། །ཐུགས་ཀྱི་རྗེ་རྡོ་རྗེ་འཇམ་མགོན་དགྱེས་པའི་དབང་། །གསོལ་བ༴ ལྷན་སྐྱེས་བདེ་ཆེན་རྡོ་རྗེ་ཉི་མའི་ཞབས། །བསྟན་པའི་རྒྱལ་མཚན་འཇམ་དཔལ་ཡེ་ཤེས་གྲུབ། །བསྟན་པའི་ཉིན་བྱེད་མཐུ་སྟོབས་རྣམ་པར་རྒྱལ། །གསོལ་བ་འདེབས་སོ༴ བཀའ་དྲིན་མཉམ་མེད་པདྨ་དགྱེས་པ་རྩལ། །གཞན་ཡང་པད་འབྱུང་བི་མ་མི་ཏྲ་སོགས། །ཤིང་རྟ་ཆེ་འདི་གསལ་བར་མཛད་རྣམས་ལ། །གསོལ་བ་འདེབས་སོ་ཉེས་ལྟུང་དག་མཛད་གསོལ། །གཞི་རྒྱུད་དབྱིངས་རིག་དབྱེར་མེད་ལྟ་བ་རྟོགས། །ལམ་རྒྱུད་རིམ་གཉིས་ཡེ་ཤེས་མངོན་དུ་གྱུར། །འབྲས་རྒྱུད་སྐུ་བཞིའི་གོ་འཕང་དམ་པ་རུ། །འགྲོ་ཀུན་ཕྱམ་གཅིག་རྡོ་རྗེ་སེམས་འགྲུབ་ཤོག ། དཔལ་ལྡན་འབྲུག་པའི་འཕྲལ་དགོས་ཉམས་བཞེས་ཀྱི་ཆོས་ཚན་དང་པོ།  རྡོ་རྗེ་སེམས་དཔའ་ཉེས་ལྟུང་འཁྲུད་པའི་ཆོས་སྐོར་དང་འབྲེལ་བའི་བརྒྱུད་པའི་གསོལ་འདེབས་འདི་ཡང་།  རྒྱལ་ཁམས་པ་བསྟན་འཛིན་བློ་གྲོས་ཀྱི་བློ་མཚོ་ལས་འཕྱུར་བ་སརྦ་དཱ་ཤུ་བྷཾ།  །དགེའོ།། །།